SK Úradný vestník Európskej únie L 125/8

VYKONÁVACIE ROZHODNUTIE RADY (EÚ) 2018/747

zo 14. mája 2018

o podrobení novej psychoaktívnej látky N-(1-amino-3,3-dimetyl-1-oxobután-2-yl)-1-(cyklohexylmetyl)-1H-indazol-3-karboxamid (ADB-CHMINACA) kontrolným opatreniam

RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na rozhodnutie Rady 2005/387/SVV z 10. mája 2005 o výmene informácií, hodnotení rizika a kontrole nových psychoaktívnych látok (1), a najmä na jeho článok 8 ods. 3,

so zreteľom na návrh Európskej komisie,

so zreteľom na stanovisko Európskeho parlamentu (2),

keďže:

(1) V súlade s článkom 6 rozhodnutia Rady 2005/387/SVV bola na mimoriadnom zasadnutí rozšíreného vedeckého výboru Európskeho monitorovacieho centra pre drogy a drogovú závislosť vypracovaná správa o hodnotení rizika týkajúca sa novej psychoaktívnej látkyN-(1-amino-3,3-dimetyl-1-oxobután-2-yl)-1-(cyklohexylmetyl)-1H-indazol-3-karboxamid (ADB-CHMINACA) a 14. novembra 2017 bola predložená Komisii a Rade.

(2) Látka ADB-CHMINACA je syntetický kanabinoid. Vykazuje podobné účinky ako THC, ktorý spôsobuje hlavné psychoaktívne účinky kanabisu, avšak látka ADB-CHMINACA má dodatočnú život ohrozujúcu toxicitu. Vysoká účinnosť látky ADB-CHMINACA na jednej strane a skutočnosť, že môže mať vysoký alebo neznámy variabilný obsah v zmesiach na fajčenie na druhej strane predstavujú veľké riziko otravy.

(3) Látka ADB-CHMINACA je dostupná v Európskej únii minimálne od augusta 2014 a bola zistená v 17 členských štátoch. Vzhľadom na povahu látky ADB-CHMINACA je pravdepodobné, že jej zistenie nie je dostatočne nahlasované, keďže sa v prípade látky ADB-CHMINACA zisťovanie nevykonáva bežne. Vo väčšine prípadov bola látka ADB-CHMINACA zaistená vo forme rastlinného materiálu a vo forme prášku, ale v menšej miere aj v iných fyzikálnych formách napríklad ako vo forme tzv. „blotter“. V rámci Únie došlo k zaisteniu vo viac ako 630 prípadoch.

(4) Tri členské štáty nahlásili 13 úmrtí spojených s látkou ADB-CHMINACA. V najmenej deviatich prípadoch úmrtia bola látka ADB-CHMINACA príčinou úmrtia alebo k nemu pravdepodobne prispela. Jeden členský štát okrem toho nahlásil tri akútne intoxikácie bez smrteľných následkov spojené s látkou ADB-CHMINACA. Vzhľadom na povahu látky ADB-CHMINACA je pravdepodobné, že s ňou spojené prípady intoxikácie bez smrteľných následkov a prípady úmrtia spôsobené látkou ADB-CHMINACA nie sú dostatočne zisťované a nahlasované.

(5) Nie sú k dispozícii informácie o zapojení organizovanej trestnej činnosti do výroby, distribúcie, obchodu a dodávania látky ADB-CHMINACA v rámci Únie. Z dostupných údajov vyplýva, že látka ADB-CHMINACA sa vyrába v chemických podnikoch v Číne.

(6) Látka ADB-CHMINACA sa obvykle predáva v tzv. head shopoch v malých a vo veľkoobchodných množstvách označených ako zmesi na fajčenie tzv. „legal-high“ alebo ako prášok, ako aj na internete označených ako tzv. „legálna“ náhrada za kanabis. Pravdepodobne sa predáva aj priamo na trhu s nelegálnymi drogami. Keďže balenie takýchto výrobkov len zriedka uvádza ich zloženie, väčšina užívateľov nevie, že užívajú látku ADB-CHMINACA alebo dokonca syntetické kanabinoidy vo všeobecnosti.

(7) Látka ADB-CHMINACA nemá v Únii a zdá sa, že ani inde vo svete, uznávané využitie na účely humánnej alebo veterinárnej medicíny. Nič nenasvedčuje tomu, že by sa látka ADB-CHMINACA mohla použiť na akékoľvek iné účely než ako analytický referenčný štandard a vo vedeckom výskume.

(8) Zo správy o hodnotení rizika vyplýva, že na mnohé z otázok spojených s látkou ADB-CHMINACA, ktoré vyplývajú z nedostatku údajov o rizikách pre zdravie jednotlivca, rizikách pre verejné zdravie a o spoločenských rizikách, by mohol odpovede poskytnúť ďalší výskum. Dostupné dôkazy a informácie o zdravotných a sociálnych rizikách, ktoré látka predstavuje, však poskytujú dostatočný dôvod na to, aby sa látka ADB-CHMINACA podrobila kontrolným opatreniam v celej Únii.

(9) Látka ADB-CHMINACA nie je uvedená v zozname látok podliehajúcich kontrole podľa Jednotného dohovoru Organizácie Spojených národov o omamných látkach z roku 1961 alebo podľa Dohovoru Organizácie Spojených národov o psychotropných látkach z roku 1971. Látka ADB-CHMINACA nie je v súčasnosti predmetom hodnotenia v rámci systému OSN.

(10) Keďže 13 členských štátov kontroluje látku ADB-CHMINACA podľa vnútroštátnych právnych predpisov o kontrole drog a štyri členské štáty podľa iných právnych predpisov, podrobenie látky ADB-CHMINACA kontrolným opatreniam v celej Únii by pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami vyplývajúcimi z dostupnosti a užívania tejto látky.

(11) V rozhodnutí 2005/387/SVV sa Rade udeľujú vykonávacie právomoci pre prípad výskytu nových psychoaktívnych látok, ktoré zistia a oznámia členské štáty, s cieľom umožniť rýchlu a odbornú reakciu na úrovni Únie vo forme podrobenia týchto látok kontrolným opatreniam v rámci celej Únie. Keďže boli splnené podmienky a postup na uplatnenie takýchto vykonávacích právomocí, malo by sa prijať vykonávacie rozhodnutie, ktorým sa látka ADB-CHMINACA podrobí kontrolným opatreniam v rámci celej Únie.

(12) Dánsko je viazané rozhodnutím 2005/387/SVV, a preto sa zúčastňuje na prijímaní a uplatňovaní tohto rozhodnutia, ktorým sa vykonáva rozhodnutie 2005/387/SVV.

(13) Írsko je viazané rozhodnutím 2005/387/SVV, a preto sa zúčastňuje na prijímaní a uplatňovaní tohto rozhodnutia, ktorým sa vykonáva rozhodnutie 2005/387/SVV.

(14) Spojené kráľovstvo nie je viazané rozhodnutím 2005/387/SVV, a preto sa nezúčastňuje na prijímaní a uplatňovaní tohto rozhodnutia, nie je ním viazané a ani nepodlieha jeho uplatňovaniu,

PRIJALA TOTO ROZHODNUTIE:

Článok 1

Nová psychoaktívna látka N-(1-amino-3,3-dimetyl-1-oxobután-2-yl)-1-(cyklohexylmetyl)-1H-indazol-3-karboxamid (ADB-CHMINACA) sa podrobuje kontrolným opatreniam v celej Únii.

Článok 2

Členské štáty prijmú v súlade so svojimi vnútroštátnymi právnymi predpismi do 23. mája 2019 potrebné opatrenia na podrobenie látky ADB-CHMINACA kontrolným opatreniam a trestnoprávnym sankciám stanoveným na základe ich právnych predpisov v súlade so záväzkami, ktoré im vyplývajú z Dohovoru Organizácie Spojených národov o psychotropných látkach z roku 1971.

Článok 3

Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

Toto rozhodnutie sa uplatňuje v súlade so zmluvami.

V Bruseli 14. mája 2018 Za Radu predsedníčka E. ZAHARIEVA

(1) Ú. v. EÚ L 127, 20.5.2005, s. 32.

(2) Stanovisko z 3. mája 2018 (zatiaľ neuverejnené v úradnom vestníku).